ઓસ્કર તરફથી મળતી સહાયનો ઉપયોગ સ્ટર્નની ઇચ્છા પ્રમાણે મુખ્યત્વે ખરેખર ભોજન માટે જ કરવામાં આવતો હતો, કે પછી તેનો મોટો હિસ્સો ભૂગર્ભ ચળવળ ચલાવવા માટે શહેરમાં હરફર કરવાની પરવાનગીપત્રો અને હથિયારો ખરીદવામાં વપરાતો હતો? ઓસ્કરે એ જાણવાનો ક્યારેય પ્રયત્ન ન કર્યો. પરંતુ શ્રીમતી શિન્ડલરને મોન્તેલ્યુપિક જેલમાંથી બહાર કાઢવા માટે કે દેન્ઝીગર બંધુઓ જેવા લોકોનો જીવ બચાવવા માટે ઓસ્કરે ક્યારેય એ રકમનો ઉપયોગ નહોતો કર્યો! કે પછી એસએસના અધિકારીઓ એમેલિયાની છાવણીને બંધ કરવાની ભલામણ ન કરે તે માટે ૧૯૪૩ના વર્ષ દરમ્યાન એસએસના નાના-મોટા અધિકારીઓને ત્રીસ ટન જેટલા એનેમલના વાસણો ભેટ આપવામાં પણ ઓસ્કરે સેદલસેકે આપેલા નાણાંનો ઉપયોગ ન કર્યો! એ સમયે છાવણીઓમાં ગર્ભવતી બનતી કોઈ પણ યુવતીને એસએસ દ્વારા પરાણે ઓસ્વિટ્ઝ મોકલી આપવામાં આવતી હતી! પરંતુ એમેલિયાની છાવણીમાં ગર્ભવતી બનતી યુવતીઓ માટે દવાખાનાના જરૂરી સાધનો વસાવવા માટે પોતે વાપરેલી સોળ હજાર ઝ્લોટીની રકમ પણ ઓસ્કરે એ નાણાંમાંથી નહોતી વસુલી! અને અન્ટર્સ્ટર્મફ્યૂહરર જોહ્‌ન પાસેથી ભાંગી-તૂટી મર્સીડિઝ ખરીદવા માટે પણ એમાંથી કોઈ જ નાણાં વાપરવામાં આવ્યાં ન હતાં! બન્યું એવું, કે પ્લાઝોવના ત્રીસ જેટલા કેદીઓને એમેલિયા મોકલવાની અરજી ઓસ્કરે રજુ કરી, ત્યારે જોહ્‌ને બરાબર મોકો જોઈને પોતાની મર્સીડિઝ ખરીદી લેવાની વાત ઓસ્કર પાસે મૂકી!